Diari Oficial de la Generalitat Valenciana


Sumari del DOGV 9028, del 25-02-2021 (2021/1671)

ORDRE 6/2021, de 22 de febrer, de la Conselleria d'Educació, Cultura i Esport, per la qual s'aproven les bases reguladores del procediment de subvencions per al foment del valencià en l'àmbit dels mitjans de comunicació i publicacions privats i agències de notícies.
--------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/02/22/6/dof/vci/html**

### Dades del document

Número de DOGV
:   9028

Data del DOGV
:   25-02-2021

Secció del DOGV
:   I. DISPOSICIONS GENERALS

Número del document
:   2021/1671


Data del document
:   22-02-2021

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública
    * mitjà de comunicació
    * llengua oficial

ORDRE 6/2021, de 22 de febrer, de la Conselleria d'Educació, Cultura i Esport, per la qual s'aproven les bases reguladores del procediment de subvencions per al foment del valencià en l'àmbit dels mitjans de comunicació i publicacions privats i agències de notícies. [2021/1671]  
Índex  
Preàmbul  
Article 1. Objecte  
Article 2. Definicions  
Article 3. Persones beneficiàries i requisits  
Article 4. Programes, categories i modalitats subvencionables  
Article 5. Requisits de les activitats subvencionables i exclusions  
  
Article 6. Actuacions i despeses subvencionables  
Article 7. Disponibilitat pressupostària  
Article 8. Convocatòria i procediment de concessió  
Article 9. Sol·licitud i termini de presentació  
Article 10. Informació i documentació de la sol·licitud  
Article 11. Ordenació, instrucció i resolució del procediment de concessió  
Article 12. Supòsits i criteris de modificació de la resolució  
Article 13. Comissió avaluadora  
Article 14. Criteris de valoració i càlcul de la puntuació  
Article 15. Quantia i compatibilitat de les subvencions  
Article 16. Obligacions  
Article 17. Subcontractació  
Article 18. Pagament de la subvenció  
Article 19. Justificació de la subvenció  
Article 20. Mètode de comprovació i pla de control  
Article 21. Reintegrament i minoració de les subvencions  
Article 22. Règim sancionador  
Article 23. Normativa aplicable  
Article 24. Protecció de dades  
Article 25. Recursos  
Article 26. Compatibilitat amb la Unió Europea  
Disposició addicional única  
Disposició transitòria única  
Disposició derogatòria única  
Disposició final primera  
Disposició final segona  
  
  
PREÀMBUL  
  
L'Estatut d'Autonomia de la Comunitat Valenciana estableix, en l'article 6, que el valencià és la llengua pròpia i l'idioma oficial de la Comunitat Valenciana i que s'atorgarà especial protecció i respecte a la recuperació d'aquest.  
L'article 26 de la Llei 4/1983, de 23 de novembre, de la Generalitat, d'ús i ensenyament del valencià (LUEV), garanteix el dret de la societat valenciana al pluralisme lingüístic quan afirma que tots els ciutadans tenen el dret de ser informats pels mitjans socials de comunicació tant en valencià com en castellà. La llei també estableix l'obligació, al Consell de la Generalitat, d'impulsar l'ús del valencià en les emissores de ràdio i televisió.  
La Carta europea de les llengües regionals o minoritàries (d'ara en avant, Carta europea) insta a adoptar les disposicions adequades perquè els difusors programen emissions en aquestes llengües, a fomentar l'emissió de programes de ràdio en les llengües regionals o minoritàries, a facilitar la producció i la difusió d'obres d'àudio i audiovisuals, així com facilitar la publicació d'articles de premsa en les llengües regionals o minoritàries, d'una manera regular.  
El cinqué informe realitzat pel Comité d'Experts en compliment dels compromisos adquirits pel Govern de l'Estat espanyol en ratificar la carta europea reconeix l'esforç realitzat pel Govern de la Generalitat Valenciana des de l'any 2015, reconeixement que es tradueix en un augment en els indicadors de valoració referits a la presència i la promoció del valencià als mitjans de comunicació, tant d'audiovisuals com de la premsa convencional i la digital, resultat d'un increment gradual en la inversió a través de convocatòries de subvencions que progressivament han guanyat pes i que ratifiquen l'impacte positiu i la necessitat de permanència d'aquestes ajudes com a instrument de normalització del valencià.  
La Llei 7/2010, de 31 de març, general de la comunicació audiovisual, estableix en l'article 5 que totes les persones tenen dret que la comunicació audiovisual incloga una programació en obert que siga el reflex de la diversitat cultural i lingüística de la ciutadania.  
En l'àmbit autonòmic, la Llei 1/2006, d'1 d'abril, de la Generalitat, del sector audiovisual, reconeix la importància que el sector audiovisual té com a instrument per a la promoció i la divulgació de la cultura, història i llengua pròpies.  
L'Ordre 48/2016, de 16 d'agost, de la Conselleria d'Educació, Investigació, Cultura i Esport, aprovava les bases reguladores del procediment de subvencions per al foment del valencià per a mitjans de comunicació social. L'experiència derivada de l'aplicació de la norma ens ha dut a intentar millorar aspectes determinats, com són les garanties i la transparència en el procediment, així com simplificar els tràmits susceptibles de ferho, de manera que la disposició siga una eina útil per a l'objectiu que pretén, que no és un altre que garantir la diversitat lingüística als mitjans de comunicació mitjançant l'accés a una informació que siga el reflex de la pluralitat que caracteritza la societat valenciana, així com fer realitat els mandats de l'estatut i la LUEV esmentats anteriorment.  
Als mitjans de comunicació tradicionals, anomenats mitjans de comunicació social, com són la ràdio, la televisió i la premsa escrita, s'hi afigen hui noves formes de difondre la informació utilitzant internet i les noves tecnologies. La singularitat d'aquest nou entorn informatiu requereix modificar les bases per poder adaptar les ajudes als nous reptes emergents i determinar, així, de manera clara i precisa, tant els requisits necessaris com els criteris que cal avaluar per a accedir a les ajudes.  
  
Així mateix, tampoc es pot ignorar la importància del paper que les agències de notícies juguen en la difusió i la posada en circulació de la informació d'actualitat i de proximitat, motiu pel qual es decideix ampliar l'objecte de les ajudes a aquesta nova categoria.  
Amb aquesta ordre es compleix el que disposa la Llei 38/2003, de 17 de novembre, general de subvencions (d'ara en avant, Llei general de subvencions) i el que preveu l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, Llei 1/2015), relatiu a les bases reguladores de la concessió de subvencions.  
Les subvencions que regula aquesta ordre estan incloses en el Pla estratègic de subvencions 2020-2023, de la Conselleria d'Educació, Cultura i Esport, que en compliment del que preveu l'article 164.a de la Llei 1/2015, es va aprovar mitjançant la Resolució de 23 de març de 2020, del conseller competent en la matèria.  
En compliment del que disposa l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquestes subvencions no estan subjectes a l'obligació de notificació prèvia a la Comissió Europea perquè la mateixa comissió ho va determinar així en informes anteriors.  
Les ajudes a les modalitats de ràdio i televisió s'acullen a l'exempció prevista en l'article 53.2.c del Reglament (UE) 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat (DOUE 26.04.2014), modificat pel Reglament (UE) 972/2020, de la Comissió, de 2 de juliol de 2020, per a les ajudes que contribueixen a la conservació del patrimoni cultural immaterial, ja que aquestes subvencions van destinades a la promoció i la protecció de la llengua, considerada per la Convenció per a la Salvaguarda del Patrimoni Cultural Immaterial, aprovada per la UNESCO a París, el 17 d'octubre de 2003, una manifestació d'aquest patrimoni en l'àmbit de les tradicions i les expressions orals.  
  
La Comissió Europea en un informe de data 1 d'agost de 2016 declara que les ajudes a la premsa escrita i digital, que en aquesta ordre es correspon amb les modalitats de premsa escrita, publicacions, agències de notícies i mitjans de comunicació en línia, són ajudes compatibles amb el mercat interior d'acord amb l'article 107.3.c del TFUE. Aquest article preveu que les ajudes destinades a facilitar el desenvolupament d'activitats determinades o de regions econòmiques determinades, sempre que no alteren les condicions dels intercanvis en manera contrària a l'interés comú, es consideren compatibles amb el mercat interior i, per tant, no necessiten ser notificades.  
L'article 3 de l'ordre regula qui pot ser persona beneficiària i els requisits que ha de complir. Poden ser-ne beneficiàries les empreses de mitjans de comunicació i aquestes poden ser tant persones jurídiques com persones físiques. Les primeres estan obligades a relacionar-se electrònicament amb l'Administració i les segones, també, sempre que aquesta condició s'establisca reglamentàriament i per a col·lectius que, per la capacitat econòmica, tècnica o professional que tenen, justifique aquesta obligació d'acord amb el que preveu l'article 14.3 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei de procediment administratiu). En el cas del col·lectiu d'empreses de mitjans de comunicació i agències de notícies, atés el component tecnològic que caracteritza aquesta activitat econòmica, queden acreditades aquestes capacitats que justifiquen l'obligatorietat de relacionar-se electrònicament.  
  
Així mateix, aquesta ordre, seguint criteris d'orientació normativa, s'adequa als principis de bona regulació que preveu l'article 129 de la Llei de procediment administratiu. Es fonamenta l'oportunitat d'aquesta disposició per la necessitat de promoure i incrementar l'ús del valencià als mitjans de comunicació. L'eficàcia d'aquesta queda justificada per considerar que les ajudes als mitjans de comunicació vehiculen l'ús de la llengua pròpia entre la societat valenciana, atenent l'impacte i la difusió que tenen entre la població. S'ha tingut en compte el principi de proporcionalitat i seguretat jurídica, ja que aquesta ordre és l'instrument normatiu adequat per a proporcionar un marc jurídic comú al qual han d'atindre's les diferents convocatòries de subvencions, és coherent amb el marc jurídic vigent i es dicta en el marc de les competències que té la Generalitat en matèria de política lingüística i promoció del valencià. Finalment, respecte als principis de transparència i eficiència, el projecte d'ordre s'ha sotmés al tràmit de consulta pública que preveu l'article 133 de la Llei de procediment administratiu, es precisen amb més claredat els requisits i els criteris de baremació, s'estableixen els criteris per a la graduació dels possibles incompliments en cas de reintegrament, se simplifiquen les càrregues administratives amb la tramitació electrònica i el seu objecte afecta matèries d'interés general dirigides a equilibrar la situació de diglòssia en què es troba una de les dues llengües oficials a la Comunitat Valenciana atenent la presència escassa que té en els mitjans de comunicació social.  
  
En el procés d'elaboració d'aquesta ordre, i d'acord amb l'esmentat article 165 de la Llei 1/2015, s'han emés els preceptius informes de l'Advocacia de la Generalitat i de la Intervenció Delegada en la Conselleria d'Educació, Cultura i Esport i s'han realitzat els tràmits d'audiència pertinents.  
El Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, estableix en l'article 11 que la Direcció General de Política Lingüística i Gestió del Multilingüisme exerceix les competències que preveu l'article 70 de la Llei del Consell, i assumeix les competències en matèria de política lingüística i aplicació d'una política que avance cap a la normalització de la diversitat lingüística mitjançant la promoció social del valencià.  
Per tot això, en virtut de l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en virtut de les facultats que em són conferides per l'article 28 de la Llei 5/1983, de 30 de desembre, del Consell, i una vegada evacuats els informes preceptius, concedida audiència pública i d'acord amb el Consell Jurídic Consultiu,  
  
  
ORDENE  
  
Article 1. Objecte  
Aquesta ordre té per objecte aprovar les bases que regulen el procediment per a la concessió de subvencions en règim de concurrència competitiva per a la promoció, el foment i l'ús del valencià en els mitjans de comunicació i les publicacions de titularitat privada i agències de notícies que operen en l'àmbit de la Comunitat Valenciana.  
  
  
Article 2. Definicions  
A l'efecte de les subvencions que preveuen aquestes bases, s'estableixen les definicions següents:  
a) Premsa: publicació periòdica en paper amb contingut de redacció periodística.  
b) Revista periòdica en paper: publicació periòdica de caràcter informatiu i divulgatiu en suport paper, publicades amb un mateix títol i en sèrie contínua, amb una numeració correlativa i una periodicitat fixa, annexa o no a una altra publicació.  
c) Revista infantil-juvenil: publicació periòdica en paper amb continguts destinats a un públic d'edat no superior a 14 anys.  
d) Mitjà de comunicació en línia: portal informatiu que utilitza internet per a accedir a la informació a través d'un lloc web.  
e) Agència de notícies: empresa que es dedica a recollir informació i notícies per a tractar-les i vendreles posteriorment als mitjans de comunicació.  
f) Empresa privada: societats mercantils, laborals, cooperatives i persones físiques que treballen per compte propi, l'activitat de les quals és la producció, la comercialització, la distribució o l'explotació de béns o de serveis. En el cas de les societats mercantils, el capital social ha de ser íntegrament privat.  
g) Persones que treballen per compte propi: persones físiques que realitzen de manera habitual, personal, directa, per compte propi i fora de l'àmbit de direcció i organització d'una altra persona, una activitat econòmica o professional a títol lucratiu d'acord amb la definició i la regulació que fa la Llei 20/2007, d'11 de juliol, de l'Estatut del Treballador Autònom.  
h) Audiència potencial de ràdio o televisió: volum total de la població de la demarcació o demarcacions en què pot emetre una emissora de ràdio o televisió d'acord amb la llicència amb la qual opera.  
  
i) Contingut de redacció periodística: continguts informatius d'actualitat elaborats pels professionals del periodisme i de la comunicació utilitzant un llenguatge clar i seguint els criteris deontològics de la professió periodística. A aquest efecte, no es consideren com a contingut de redacció periodística els treballs d'investigació o comunicació científica, ni els continguts de caràcter literari o artístic. Tampoc ho serà la publicitat convencional ni els publireportatges.  
  
j) Número: edició d'una publicació periòdica.  
k) Usuaris únics: persones reals i diferents que accedeixen a un mitjà en línia en un període concret de temps.  
l) Difusió: nombre d'exemplars d'una publicació periòdica venuts en cada edició.  
m) Íntegrament en valencià: tot el contingut editat, publicat, emés i redactat que ha estat fet originalment en valencià.  
  
Article 3. Persones beneficiàries i requisits  
1. Poden sol·licitar les subvencions regulades en aquesta ordre les empreses privades que siguen propietàries d'algun mitjà de comunicació o publicació dels relacionats en l'article quart i les societats mercantils que siguen propietàries d'agències de notícies que compleixen els requisits següents:  
a) Quan l'empresa siga una societat mercantil, laboral o cooperativa, aquesta ha d'estar legalment constituïda com a persona jurídica i els estatuts han d'incloure en l'objecte social l'activitat per a la qual se sol·licita una subvenció.  
b) Quan l'empresa siga una persona física, aquesta ha d'estar donada d'alta en el règim especial de la Seguretat Social de persones que treballen per compte propi o autònomes i tributar en l'epígraf fiscal corresponent a l'activitat econòmica que es realitze.  
c) Les empreses privades propietàries de mitjans de televisió i ràdio que difonen per ones hertzianes terrestres han de ser titulars o arrendatàries d'una llicència administrativa per a emetre en l'àmbit de la Comunitat Valenciana, estar inscrites en el Registre de Prestadors Audiovisuals de la Comunitat Valenciana i no haver estat sancionades mitjançant una resolució administrativa ferma de l'òrgan competent de l'Administració de la Generalitat per incompliment de les obligacions o els deures en matèria de comunicació audiovisual. Quan la llicència haja estat objecte de transmissió o arrendament a l'empresa, el negoci jurídic ha d'haver-se realitzat amb els requisits i les condicions que estableix l'article 29 de la Llei 7/2010, de 31 de març, general de la comunicació audiovisual.  
d) Les empreses privades que siguen propietàries d'un mitjà de comunicació en línia que presta serveis de comunicació audiovisual per internet en l'àmbit de la Comunitat Valenciana han d'haver realitzat la comunicació prèvia a l'inici de l'activitat a l'autoritat audiovisual competent en la matèria de la Generalitat, estar inscrites en el Registre de Prestadors Audiovisuals de la Comunitat Valenciana i no haver estat sancionades mitjançant una resolució administrativa ferma de l'òrgan competent de la Generalitat per incompliment de les obligacions o els deures en matèria de comunicació audiovisual.  
  
e) Les empreses privades propietàries d'un mitjà de comunicació en línia han de ser titulars del domini on estiga allotjada la informació del mitjà.  
g) Complir amb els requisits establits en l'article 26 per aquelles empreses que sol·liciten ajudes acollides a l'exempció prevista en l'article 53.2.c del REC.  
f) No trobar-se en cap de les circumstàncies que regula l'article 13.2 de la Llei general de subvencions.  
2. Les empreses sol·licitadores han de complir els requisits en el moment de presentar la sol·licitud de subvenció.  
  
Article 4. Programes, categories i modalitats subvencionables  
A l'efecte de l'aplicació d'aquestes bases, es consideren subvencionables els programes, les categories i les modalitats següents:  
1. Programes:  
Programa A: íntegrament en valencià  
Programa B: parcialment en valencià  
2. Categories i modalitats:  
Categoria mitjans de comunicació  
Modalitats:  
a) Televisió  
b) Ràdio  
c) Premsa escrita diària  
d) Premsa escrita no diària  
e) Mitjans de comunicació en línia  
Categoria publicacions  
Modalitats:  
a) Revistes periòdiques en paper  
b) Revistes infantils-juvenils  
Categoria agències de notícies  
  
Article 5. Requisits de les activitats subvencionables i exclusions  
1. Requisits generals per als programes  
Programa A: la producció, edició, publicació, emissió, redacció i difusió ha de fer-se íntegrament en valencià.  
Programa B: la producció, edició, publicació, emissió, redacció i difusió ha de fer-se parcialment en valencià.  
2. Requisits generals per a totes les categories  
a) Adequar la informació difosa a la normativa lingüística oficial de l'Acadèmia Valenciana de la Llengua.  
b) Adequar la informació difosa a allò que preveu el capítol VII de la Llei 9/2003, de 2 d'abril, de la Generalitat, per a la igualtat entre dones i homes.  
3. Requisits específics per a la categoria de mitjans de comunicació  
  
3.1. Televisió:  
a) Haver començat a emetre almenys un any abans de la convocatòria i estar fent-ho en el moment de presentar la sol·licitud.  
b) En el programa B, emetre almenys 6 hores de la programació diària en valencià en la franja horària compresa entre les 8 i les 24 hores.  
  
3.2. Ràdio:  
a) Haver començat a emetre almenys un any abans de la convocatòria i estar fent-ho en el moment de presentar la sol·licitud.  
b) En el programa B, emetre almenys 6 hores de la programació setmanal en valencià en la franja horària compresa entre les 8 i les 24 hores.  
3.3. Premsa escrita diària:  
a) Publicar continguts amb informació específica de la Comunitat Valenciana.  
b) La periodicitat de la publicació ha de comprendre l'any natural complet.  
c) Haver-se editat amb la mateixa periodicitat i regularitat almenys un any abans de la convocatòria.  
d) Complir la normativa sobre propietat intel·lectual.  
e) Distribuir exemplars a la Comunitat Valenciana.  
f) Tindre un mínim de 24 pàgines per número.  
g) En el programa B, publicar almenys 14 pàgines setmanals en valencià, exceptuats els continguts de publicitat.  
3.4. Premsa escrita no diària:  
a) Publicar continguts amb informació específica de la Comunitat Valenciana.  
b) La periodicitat de la publicació ha de comprendre l'any natural complet.  
c) Haver-se editat amb la mateixa periodicitat i regularitat almenys un any abans de la convocatòria.  
d) Complir la normativa sobre propietat intel·lectual.  
e) Distribuir exemplars a la Comunitat Valenciana.  
f) Tindre un mínim de 24 pàgines per número.  
g) En el programa B, publicar almenys 4 pàgines en valencià per número, exceptuats els continguts de publicitat.  
3.5. Mitjans de comunicació en línia:  
a) Difondre informació de contingut de redacció periodística a través d'un portal informatiu. La informació pot consistir en informació escrita o audiovisual.  
b) Actualitzar periòdicament la portada o la pàgina principal i les diferents seccions.  
c) Publicar continguts amb informació específica de la Comunitat Valenciana.  
d) Complir la normativa sobre propietat intel·lectual.  
e) En el programa B, difondre un mínim de 20 notícies o informacions noves setmanals en valencià. Aquest mínim comprén els continguts escrits i la informació audiovisual i ha d'estar distribuït per les diferents seccions del mitjà.  
f) Les televisions i les ràdios que sol·liciten l'ajuda en la modalitat de mitjans de comunicació en línia, programa B, han d'emetre el mínim d'hores de programació en valencià especificat per a la modalitat de ràdio i televisió convencional, en el programa B.  
4. Requisits específics per a la categoria de publicacions  
a) La periodicitat de la publicació ha de comprendre l'any natural complet.  
b) Publicar un mínim de 4 números anualment amb una tirada mínima de 500 exemplars per número.  
c) Tindre un mínim de 24 pàgines per número.  
d) Editar la revista amb la mateixa periodicitat i regularitat almenys un any abans de la convocatòria.  
e) Complir la normativa sobre propietat intel·lectual.  
f) Distribuir exemplars a la Comunitat Valenciana.  
g) En el programa B, publicar almenys 4 pàgines en valencià per número, exceptuats els continguts de publicitat.  
5. Requisits específics per a la categoria d'agències de notícies  
a) Disposar d'un servei de notícies redactades íntegrament en valencià que s'actualitze setmanalment amb trenta notícies noves.  
b) Vendre o subministrar notícies en valencià a abonats o clients amb domicili fiscal a la Comunitat Valenciana.  
6. Exclusions  
No se subvencionen:  
a) Les publicacions que són encàrrecs d'entitats o organismes públics.  
b) Els mitjans de comunicació propietat d'entitats públiques.  
c) Els portals i les publicacions en línia de contingut publicitari, guies comercials i d'espectacles o similars.  
d) Els mitjans de comunicació en línia amb la forma de blog, audioblog, openblog, microblogging, xarxes socials o programes de missatgeria instantània.  
e) Els textos, les notícies o les edicions de mitjans de comunicació en línia, la versió de les quals siga el resultat d'un motor de traducció i no es realitze una revisió posterior i, si és procedent, una correcció de les errades ortogràfiques i gramaticals.  
f) Les sol·licituds presentades per les agències de notícies en la categoria de mitjans de comunicació.  
g) Les publicacions d'organitzacions polítiques, empresarials, professionals i sindicals.  
7. Els mitjans de comunicació en línia que siguen el resultat d'un motor de traducció han de presentar-se pel programa B.  
8. El compliment dels requisits dels projectes especificats en aquest article s'ha d'acreditar en una declaració responsable que ha d'acompanyar la sol·licitud d'acord amb allò previst en l'article 10.5 d'aquesta ordre.  
9. El contingut de les mostres materials a les quals fa referència l'apartat 4, de l'article 20, en què es comprova el compliment dels requisits establits en aquest article, ha de correspondre a material elaborat i/o difós dins del període de dotze mesos anteriors a la publicació de la convocatòria. L'òrgan gestor de les subvencions, en aplicació del pla de control establit en l'article 20, pot demanar qualsevol material elaborat i/o difós, dins d'aquest període concret, finançat amb càrrec a la subvenció.  
  
Article 6. Actuacions i despeses subvencionables  
1. Les ajudes estan dirigides a subvencionar l'elaboració, la materialització i la difusió de continguts divulgatius, informació i notícies en valencià pels mitjans de comunicació, publicacions i agències de notícies.  
2. Es consideren despeses subvencionables, a l'efecte previst en aquesta ordre, les que de manera indubtable responguen a la naturalesa de l'activitat subvencionada, resulten estrictament necessàries i es realitzen en el període establit en la convocatòria. Entre altres, són despeses subvencionables les despeses de personal i les despeses generals per al funcionament, la realització i el compliment dels objectius de les entitats subvencionades quan aquestes despeses estiguen vinculades a l'execució de l'activitat subvencionada.  
3. El cost salarial subvencionable de les despeses de personal inclou el salari brut i les despeses de Seguretat Social a càrrec de la beneficiària, realitzades durant el període d'execució i en funció del percentatge de dedicació a l'activitat subvencionada. Aquest personal ha d'haver participat directament en la realització de l'activitat subvencionada.  
  
4. Té caràcter de despesa subvencionable l'encàrrec realitzat a l'empresa auditora externa per acreditar la difusió, i els usuaris únics del mitjà de comunicació.  
5. També es considera despesa subvencionable el cost de l'informe de l'auditor o l'empresa auditora quan siga obligatori justificar la subvenció amb un compte justificatiu amb un informe d'auditor i fins al límit que es determine en la convocatòria i sempre que la persona beneficiària no estiga obligada a auditar els seus comptes anuals.  
6. En tot cas en queden excloses, a més de les especificades en l'apartat 7 de l'article 31 de la Llei general de subvencions, les despeses següents:  
- Les que no consten en l'informe econòmic de l'activitat desglossat i detallat que es presente amb la sol·licitud.  
- Les inversions realitzades en immobilitzat material patrimonial i l'amortització d'aquestes.  
- Els impostos indirectes quan siguen susceptibles de recuperació o compensació per l'entitat beneficiària de la subvenció i els impostos personals sobre la renda.  
- Les despeses derivades de serveis de neteja, seguretat, custòdia i vigilància i serveis d'assessoria juridicoadministrativa.  
- Les despeses d'arrendament de locals, espais, vehicles i similars.  
  
- Les despeses de manteniment i d'actualització o millora tecnològica del lloc web on estiga allotjat el mitjà de comunicació en línia.  
  
7. En la convocatòria corresponent s'estableix el període al qual es poden imputar les despeses realitzades per a portar a terme les activitats objecte de la subvenció, que sempre han de ser anteriors a la data de la sol·licitud de la subvenció, excepte les despeses de l'apartat 5 d'aquest article.  
Article 7. Disponibilitat pressupostària  
1. La Generalitat finança les subvencions a càrrec del programa pressupostari que incorpore els crèdits adequats per a finançar les ajudes regulades en aquesta ordre i la concessió està limitada per la disponibilitat pressupostària existent.  
2. La convocatòria especifica l'import global destinat a les ajudes, així com la distribució i l'assignació d'aquest per programa, categoria i modalitat.  
  
Article 8. Convocatòria i procediment de concessió  
D'acord amb el que estableixen l'article 22.1 de la Llei general de subvencions i l'article 163 de la Llei 1/2015, el procediment de concessió de les subvencions regulades en aquestes bases es tramita en règim de concurrència competitiva i s'inicia d'ofici mitjançant la convocatòria, aprovada per resolució de la persona titular de la conselleria que té assignades les competències en matèria de política lingüística, que es publica en el Diari Oficial de la Generalitat Valenciana.  
  
Article 9. Sol·licitud i termini de presentació  
1. La presentació de la sol·licitud i de la documentació que l'acompanya s'ha de realitzar, obligatòriament, de manera electrònica, d'acord amb el que estableix l'article 14.2 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei de procediment administratiu comú). La presentació de la sol·licitud implica l'acceptació d'aquestes bases reguladores.  
  
2. Tant la sol·licitud com la resta de documentació s'han de presentar signades electrònicament per l'entitat o la persona física sol·licitadora. Quan es tracte d'una persona jurídica, cal fer-ho amb un certificat de persona jurídica, emesa per qualsevol de les entitats admeses pel portal electrònic de la Generalitat, o amb un certificat digital de la persona que represente l'entitat, que ha d'haver-se registrat prèviament en el Registre de representants de la Generalitat, en la seu electrònica de la Generalitat https://sede.gva.es, dins del termini que indique la convocatòria corresponent.  
3. Quan la sol·licitud s'acompanye de documentació o material que, pel format, el pes o la grandària, no puga presentar-se telemàticament, es permet la presentació presencial de la forma que determine la convocatòria.  
4. La sol·licitud s'ha d'ajustar al model que acompanye la convocatòria corresponent i ha de contindre, com a mínim, els aparts que preveu l'article 7 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i s'ha de dirigir a la direcció general competent en matèria de política lingüística amb la informació i la documentació requerides en la convocatòria.  
5. El termini de les sol·licituds, així com la documentació general i específica que les ha d'acompanyar, es determina en la resolució de la convocatòria, segons el que preveu aquesta ordre de bases, i ha d'incorporar, com a mínim, els documents previstos en l'article 10.  
6. La presentació de la sol·licitud comporta l'autorització de l'entitat sol·licitadora perquè l'òrgan atorgant obtinga de manera directa l'acreditació d'estar al corrent en el compliment de les obligacions tributàries i amb la Seguretat Social. L'entitat sol·licitadora pot denegar expressament aquesta autorització, però en aquest cas ha d'aportar, juntament amb la sol·licitud, els certificats que acrediten el compliment de les obligacions esmentades.  
7. Si la sol·licitud no reuneix els requisits exigits o no s'acompanya de tots els documents que assenyalen aquestes bases i la convocatòria corresponent, es requerirà a l'entitat que, en el termini de 10 dies, esmene la falta o acompanye els documents preceptius, amb indicació que, si no ho fa, es considera que ha desistit de la seua petició, d'acord amb el que estableix l'article 68.1 de la Llei del procediment administratiu comú.  
  
Article 10. Informació i documentació de la sol·licitud  
1. Sense perjudici de la documentació que especifique la convocatòria, la sol·licitud, amb caràcter general, ha de presentar-se acompanyada de la documentació següent:  
a) Dades de domiciliació bancària, segons el model facilitat a aquest efecte, que s'han de presentar de conformitat amb el que estableix l'article 5 de l'Ordre 18/2011, de 17 de juny, de la Conselleria d'Economia, Hisenda i Ocupació.  
b) Declaració responsable relativa a la veracitat de la informació i les dades que contenen tant la sol·licitud com la documentació adjunta.  
  
c) Declaració responsable de la persona sol·licitadora o de qui la represente en què manifesta, sota la seua responsabilitat, que es compromet a conservar la documentació justificativa i el material necessari per a acreditar el compliment de l'objecte de la subvenció durant el període de quatre anys que preveu l'apartat 3 de l'article 172 de la Llei 1/2015.  
  
d) Declaració responsable sobre la sol·licitud o l'obtenció de subvencions, ajudes, ingressos o recursos per a la mateixa finalitat o declaració expressa de no haver-los sol·licitat.  
e) Declaració responsable acreditativa del compliment de la normativa sobre integració laboral de les persones amb discapacitat o, si és procedent, d'estar exempta d'aquesta obligació.  
f) Declaració responsable de no concórrer en l'entitat sol·licitadora cap de les circumstàncies assenyalades en l'article 13.2 de la Llei general de subvencions, que li impedeixen ser beneficiària de les subvencions.  
g) Declaració responsable que especifique que la programació i els continguts subvencionables s'adeqüen a allò que preveuen els articles 40 i 41 de la Llei de la Generalitat per a la igualtat entre dones i homes.  
  
h) Pla d'igualtat en el supòsit que l'empresa estiga obligada a disposar-ne d'un d'acord amb l'article 45 de la Llei orgànica 3/2007, de 22 de març, per a la igualtat efectiva entre dones i homes, i l'article 20 de la Llei de la Generalitat, per a la igualtat entre dones i homes.  
  
i) Memòria explicativa i detallada de l'activitat per a la qual se sol·licita la subvenció relativa al període temporal per al qual es demana aquesta. Aquesta memòria ha d'incloure tots els aspectes de valoració de cada programa, categoria i modalitat sol·licitada descrits en l'article 14 d'aquesta ordre amb tota la informació necessària per a traslladar una idea exacta de l'activitat que cal subvencionar.  
j) Informe econòmic detallat del cost de l'activitat per a la qual se sol·licita la subvenció amb especificació dels conceptes que es financen amb fons propis i/o provinents d'altres entitats públiques o privades, si és el cas, i els que es financen amb la subvenció sol·licitada.  
  
k) Declaració responsable del compliment dels requisits que, per al programa, la categoria i la modalitat, s'estableixen en l'article 5 d'aquesta ordre sense perjudici d'allò que estableix la disposició transitòria única i del període transitori previst durant el qual la declaració responsable s'entén referida als requisits específics d'hores, pàgines i notícies que s'hi preveuen.  
1.1. Societats mercantils, laborals i cooperatives:  
a) Escriptura de constitució de la societat o la cooperativa i les seues posteriors modificacions, a la qual s'acompanyen els estatuts vigents d'aquesta, en què conste com a objecte social la realització de l'activitat objecte de subvenció.  
b) Dades identificadores i poder de representació de la persona o persones físiques que actuen en nom i representació d'una persona jurídica en la subscripció de la sol·licitud, llevat que aquestes facultats es prevegen en els estatuts de l'entitat. Quan les facultats de representació s'hagen conferit amb caràcter mancomunat, la sol·licitud ha de subscriure's conjuntament pels qui, de conformitat amb el que disposa el títol que els concedisca facultats mancomunades, puguen representar vàlidament l'entitat sol·licitadora.  
c) En el cas de les cooperatives cal aportar, a més de l'escriptura, la inscripció en el Registre de cooperatives de la Comunitat Valenciana.  
  
1.2. Persones que treballen per compte propi:  
a) Document que acredite l'alta en el règim d'autònoms de la Seguretat Social.  
b) Certificat que acredite el pagament de l'impost d'activitats econòmiques en l'epígraf corresponent a l'activitat de l'empresa.  
2. Documentació específica per a les modalitats de la categoria de mitjans de comunicació:  
2.1. Ràdio i televisió:  
a) Document que acredite que l'empresa és titular o arrendatària d'una llicència administrativa per a la prestació de serveis de comunicació audiovisual.  
b) Certificat que acredite la inscripció en el Registre de prestadors de comunicació audiovisual de la Comunitat Valenciana.  
c) Declaració responsable de no haver estat sancionada mitjançant una resolució administrativa ferma de l'òrgan competent de l'Administració de la Generalitat per incompliment de les obligacions o els deures en matèria de comunicació audiovisual.  
d) Memòria explicativa de l'activitat amb una graella de la programació diària i una relació descriptiva dels programes amb les hores d'emissió en valencià per als quals se sol·licita la subvenció, amb tota la informació necessària per a traslladar una idea exacta de l'activitat que cal subvencionar.  
2.2. Premsa escrita diària:  
a) Certificat emés per l'Oficina de Justificació de la Difusió (OJD) que acredite la difusió del mitjà de comunicació durant els 12 mesos anteriors a la convocatòria.  
2.3. Premsa escrita no diària:  
a) Certificat emés per l'Oficina de Justificació de la Difusió (OJD) que acredite la difusió del mitjà de comunicació durant els 12 mesos anteriors a la convocatòria.  
2.4. Mitjans de comunicació en línia:  
a) Per a les ràdios i les televisions que emeten per internet, certificat que acredite la inscripció en el Registre de prestadors de comunicació audiovisual de la Comunitat Valenciana.  
b) Justificant del registre de domini a nom de l'empresa sol·licitadora i editora del mitjà de comunicació en línia.  
c) Certificat emés per l'Oficina de Justificació de la Difusió (OJD) que acredite els usuaris únics del mitjà de comunicació durant els 12 mesos anteriors a la convocatòria.  
d) Quan es tracte d'una televisió o ràdio que emeta com a mitjà de comunicació en línia cal presentar una memòria explicativa amb una graella de la programació diària i una relació descriptiva dels programes amb les hores d'emissió en valencià per als quals se sol·licita la subvenció, amb tota la informació necessària per a traslladar una idea exacta de l'activitat que cal subvencionar.  
3. Documentació específica per a les modalitats de la categoria de publicacions:  
a) Certificat emés per l'Oficina de Justificació de la Difusió (OJD) que acredite la difusió del mitjà de comunicació durant els 12 mesos anteriors a la convocatòria.  
4. La inexactitud, la falsedat o l'omissió, de caràcter essencial, de qualsevol dada o informació, que s'incorpore a la documentació i les declaracions responsables relacionades en aquest article, així com la no presentació de la documentació que siga, si és procedent, requerida per a acreditar el compliment del que s'ha declarat, determina la impossibilitat de continuar l'exercici del dret a participar en la convocatòria sense perjudici de les responsabilitats penals, civils o administratives que puguen derivar-se d'aquesta actuació.  
5. Als efectes d'aquesta ordre, s'entén per declaració responsable el document subscrit per un interessat en què manifesta, sota la seva responsabilitat, que compleix els requisits establerts a la normativa vigent per obtenir el reconeixement d'un dret o facultat o per al seu exercici, que disposa de la documentació que així ho acredita, que la posarà a disposició de l'Administració quan li siga requerida, i que es compromet a mantenir el compliment de les obligacions anteriors durant el període de temps inherent al reconeixement o exercici esmentat.  
  
  
Article 11. Ordenació, instrucció i resolució del procediment de concessió  
1. L'ordenació i la instrucció del procediment de concessió correspon a la subdirecció general amb competències en matèria de política lingüística que rep les sol·licituds tramitades i comprova el compliment dels requisits per part de les empreses sol·licitadores i que les sol·licituds s'ajusten a l'objecte que preveu l'article primer.  
2. Una vegada efectuat l'examen de les sol·licituds i descartades les que no compleixen els requisits, se sotmetran a l'avaluació de la comissió prevista en l'article 13 d'aquesta ordre, que assignarà a cada sol·licitud una puntuació resultat d'aplicar els criteris de valoració que preveu l'article 14.  
3. Seguidament la comissió avaluadora emetrà un informe en què es concretarà el resultat de l'avaluació i la proposta pertinent que incorporarà una llista amb l'import de les ajudes que cal concedir en cada programa, categoria i modalitat d'acord amb el pressupost disponible.  
  
4. L'òrgan instructor elevarà la proposta de resolució a la persona titular de la conselleria amb competències en matèria de política lingüística que resoldrà.  
5. La resolució es publicarà en el Diari Oficial de la Generalitat Valenciana, i tindrà els efectes de la notificació regulada en els articles 40 i següents de la Llei de procediment administratiu comú.  
6. El termini màxim per a resoldre serà de sis mesos, i si transcorregut aquest termini no hi ha una resolució expressa sobre la sol·licitud presentada, aquesta s'entendrà desestimada per silenci administratiu d'acord amb l'article 25.5 de la Llei general de subvencions.  
  
Article 12. Supòsits i criteris de modificació de la resolució  
1. La modificació o l'alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o subvencions atorgades per altres administracions o ens públics o privats pot donar lloc a modificar la resolució de concessió i, si és procedent, a perdre el dret al cobrament total o parcial de la subvenció.  
2. Si es produeix una variació de les condicions tingudes en compte per a la concessió de la subvenció, per aplicació de les causes de reintegrament que estableix l'article 37 de la Llei general de subvencions, pertoca exigir el reintegrament total o parcial de les quantitats percebudes, amb un informe previ de l'òrgan competent de control de la subvenció, i del tràmit d'audiència legalment establit, o, si escau, la seua revisió per aplicació de les causes de nul·litat o d'anul·labilitat que preveu l'article 36 d'aquesta llei general de subvencions.  
3. En els supòsits de subvencions concurrents, quan es tinga coneixement de la concessió d'una subvenció per un altre organisme o entitat amb el mateix objecte, es comunicarà a l'òrgan concedent, que dictarà, si és procedent, una resolució de la minoració de la subvenció, tenint en compte la quantitat concedida per altres ens públics o privats.  
  
  
Article 13. Comissió avaluadora  
Les activitats que cal subvencionar presentades en cada sol·licitud les ha d'estudiar una comissió avaluadora que, com a òrgan col·legiat, està formada per:  
Presidència: titular de la subdirecció general amb competències en matèria de política lingüística.  
Secretaria: titular del servei que gestiona les ajudes a la promoció del valencià de la direcció general competent en matèria de política lingüística.  
Vocals:  
- Dues persones funcionàries de la direcció general competent en política lingüística, nomenades per la persona titular de la direcció general amb competències en matèria de política lingüística.  
- Una persona funcionària de la sotssecretaria de la conselleria amb competències en matèria de política lingüística, nomenada per la persona titular de la Direcció General de Política Lingüística.  
En el cas que alguna de les persones nomenades no puga assistir a les reunions de la comissió avaluadora, la persona titular de la direcció general amb competències en matèria de política lingüística ha de designar les persones suplents corresponents.  
En la composició d'aquesta s'ha d'atendre el principi de presència equilibrada quant a sexe, establit en la Llei orgànica per a la igualtat efectiva de dones i homes.  
  
Article 14. Criteris de valoració i càlcul de la puntuació  
1. Els criteris i la puntuació que aplica la comissió avaluadora per a establir, en l'informe que ha d'elevar a l'òrgan atorgant, l'ordre de prelació de les sol·licituds presentades són els següents:  
1.1. Categoria de mitjans de comunicació  
  
  
- Modalitat televisió  
Programa A  
Audiència potencial  
- Fins a una audiència potencial de 30.000 persones: 10 punts  
- Una audiència potencial d'entre 30.001 persones i 300.000 persones: 20 punts  
- Una audiència potencial d'entre 300.001 persones i 1.000.000 persones: 50 punts  
- Una audiència potencial de més d'1.000.000 de persones: 90 punts  
  
Programa B  
a) Hores diàries d'emissió en valencià en la franja horària compresa entre les 8 i les 24 hores  
- Entre 6 i 10 hores: 20 punts  
- Més de 10 hores: 40 punts  
b) Audiència potencial  
- Fins a una audiència potencial de 30.000 persones: 10 punts  
- Una audiència potencial d'entre 30.001 persones i 300.000 persones: 20 punts  
- Una audiència potencial d'entre 300.001 persones i 1.000.000 persones: 50 punts  
- Una audiència potencial de més d'1.000.000 de persones: 90 punts  
  
El càlcul de la puntuació total és la suma dels punts obtinguts en funció de les hores d'emissió i els punts obtinguts en funció de l'audiència potencial del mitjà.  
  
- Modalitat ràdio  
Programa A  
Audiència potencial  
- Fins a una audiència potencial de 60.000 persones: 10 punts  
- Una audiència potencial d'entre 60.001 persones i 300.000 persones: 30 punts  
- Una audiència potencial d'entre 300.001 persones i 500.000 persones: 50 punts  
- Una audiència potencial de més de 500.000 persones: 70 punts  
Programa B  
a) Hores setmanals d'emissió en valencià en la franja horària compresa entre les 8 i les 24 hores  
- Entre 6 i 20 hores: 20 punts  
- Entre 21 i 60 hores: 40 punts  
- Més de 60 hores: 60 punts  
b) Audiència potencial  
- Fins a una audiència potencial de 60.000 persones: 10 punts  
- Una audiència potencial d'entre 60.001 persones i 300.000 persones: 30 punts  
- Una audiència potencial d'entre 300.001 persones i 500.000 persones: 50 punts  
- Una audiència potencial de més de 500.000 persones: 70 punts  
El càlcul de la puntuació total és la suma dels punts obtinguts en funció de les hores d'emissió i els punts obtinguts en funció de l'audiència potencial del mitjà.  
  
- Modalitat de premsa escrita diària  
Programa A  
a) Pàgines del número  
- Fins a 32 pàgines: 20 punts  
- Entre 33 pàgines i 52 pàgines: 40 punts  
- Més de 52 pàgines: 60 punts  
b) Difusió diària  
- Fins a 7.000 exemplars: 20 punts  
- Entre 7.001 exemplars i 15.000 exemplars: 40 punts  
- Entre 15.001 exemplars i 20.000 exemplars: 60 punts  
- Més de 20.000 exemplars: 100 punts  
El càlcul de la puntuació total és la suma dels punts obtinguts en funció de les pàgines dels números i els punts obtinguts en funció de la difusió diària del mitjà.  
Programa B  
a) Pàgines setmanals en valencià.  
- Entre 14 i 20 pàgines setmanals en valencià: 20 punts  
- Entre 21 i 30 pàgines setmanals: 40 punts  
- Més de 30 pàgines setmanals: 60 punts  
b) Difusió diària  
- Fins a 7.000 exemplars: 20 punts  
- Entre 7.001 exemplars i 15.000 exemplars: 40 punts  
- Entre 15.001 exemplars i 20.000 exemplars: 60 punts  
- Més de 20.000 exemplars: 100 punts  
El càlcul de la puntuació total és la suma dels punts obtinguts en funció de les pàgines setmanals publicades en valencià i els punts obtinguts en funció de la difusió diària del mitjà.  
  
- Modalitat de premsa escrita no diària  
Programa A  
a) Pàgines del número  
- Fins a 32 pàgines: 20 punts  
- Entre 33 pàgines i 52 pàgines: 40 punts  
- Més de 52 pàgines: 60 punts  
b) Difusió anual  
- Fins a 6 exemplars: 20 punts  
- Entre 7 exemplars i 12 exemplars: 40 punts  
- Entre 13 exemplars i 25 exemplars: 60 punts  
- Més de 25 exemplars: 100 punts  
El càlcul de la puntuació total és la suma dels punts obtinguts en funció de les pàgines dels números i els punts obtinguts en funció de la difusió anual del mitjà.  
Programa B  
a) Pàgines en valencià per número  
- Fins a 8 pàgines per número: 20 punts  
- Entre 9 i 20 pàgines setmanals en valencià: 40 punts  
- Més de 20 pàgines setmanals: 60 punts  
b) Difusió anual  
- Fins a 6 exemplars: 20 punts  
- Entre 7 exemplars i 12 exemplars: 40 punts  
- Entre 13 exemplars i 25 exemplars: 60 punts  
- Més de 25 exemplars: 100 punts  
El càlcul de la puntuació total és la suma dels punts obtinguts en funció de les pàgines en valencià per número i els punts obtinguts en funció de la difusió anual del mitjà.  
  
- Modalitat de mitjans de comunicació en línia  
Programa A  
Nombre d'usuaris únics mensuals  
- Fins a 30.000 usuaris únics: 10 punts  
- Entre 30.001 usuaris únics i 150.000 usuaris únics: 20 punts  
- Més de 150.000 usuaris únics: 50 punts  
Programa B  
a) Nombre de notícies setmanals noves en valencià  
- Entre 20 i 50 notícies noves: 20 punts  
- Entre 51 i 80 notícies noves: 40 punts  
- Més de 80 notícies noves: 60 punts  
b) Nombre d'usuaris únics mensuals  
- Fins a 30.000 usuaris únics: 10 punts  
- Entre 30.001 usuaris únics i 150.000 usuaris únics: 20 punts  
- Més de 150.000 usuaris únics: 50 punts  
El càlcul de la puntuació total és la suma dels punts obtinguts en funció de les notícies setmanals noves publicades en valencià i els punts obtinguts en funció del nombre d'usuaris únics mensuals del mitjà.  
  
1.2. Categoria de publicacions  
  
- Modalitats de revistes periòdiques en paper i revistes infantils-juvenils  
Programa A  
a) Nombre de pàgines de la publicació  
- Entre 24 i 50 pàgines: 20 punts  
- Entre 51 i 75 pàgines: 40 punts  
- Més de 75 pàgines: 60 punts  
b) Tirada impresa de cada número de la publicació  
- Fins a 3.000 exemplars per edició: 20 punts  
- Entre 3.001 i 8.000 exemplars: 40 punts  
- Més de 8.000 exemplars: 60 punts  
c) Difusió anual  
- Fins a 50.000 exemplars: 20 punts  
- Entre 50.001 exemplars i 200.000 exemplars: 50 punts  
- Més de 200.000 exemplars: 100 punts  
El càlcul de la puntuació total és la suma dels punts obtinguts en funció de les pàgines de la publicació, els punts obtinguts en funció de la tirada impresa de la publicació i els punts obtinguts en funció de la difusió anual del mitjà.  
Programa B  
a) Pàgines en valencià per número  
- Fins a 8 pàgines per número: 20 punts  
- Entre 9 i 20 pàgines setmanals en valencià: 20 punts  
- Més de 20 pàgines setmanals: 60 punts  
b) Tirada impresa de cada número de la publicació  
- Fins a 3.000 exemplars per edició: 20 punts  
- Entre 3.001 i 8.000 exemplars: 40 punts  
- Més de 8.000 exemplars: 60 punts  
c) Difusió anual  
- Fins a 50.000 exemplars: 20 punts  
- Entre 50.001 exemplars i 200.000 exemplars: 50 punts  
- Més de 200.000 exemplars: 100 punts  
El càlcul de la puntuació total és la suma dels punts obtinguts en pàgines en valencià per número, els punts obtinguts en funció de la tirada impresa de cada número de la publicació i els punts obtinguts en funció de la difusió anual del mitjà.  
1.3. Categoria d'agències de notícies  
Quantitat de notícies noves en valencià venudes o distribuïdes mensualment als abonats.  
- Fins a 500 notícies: 20 punts  
- Entre 501 i 1.000 notícies: 40 punts  
- Més de 1.001 notícies: 60 punts  
2. Una vegada obtinguda la puntuació final de cada sol·licitud, se suma el total de punts obtinguts de totes les sol·licituds presentades en cadascuna de les modalitats de les categories i programes subvencionables. El valor econòmic del punt s'obté de la divisió del pressupost total destinat a cadascuna de les modalitats corresponents a cada categoria i programa.  
3. En la categoria de mitjans de comunicació i publicacions, una mateixa sol·licitud no pot obtindre en concepte de subvenció més d'un 35 % del pressupost total previst per a la modalitat d'ajuda a la qual es presenta la sol·licitud.  
4. Com a resultat d'aplicar els criteris de valoració anteriors i la puntuació total obtinguda per cada sol·licitud la comissió d'avaluació elaborarà una llista amb la proposta de l'import de la subvenció que s'ha de concedir per a cada programa, categoria i modalitat sense que la suma de totes les subvencions proposades puga excedir el crèdit total previst en la convocatòria.  
5. Una vegada realitzada la primera valoració, puntuació i proposta d'adjudicació, en cas que hi haja romanents, es destinaran a les categories de mitjans de comunicació i publicacions del programa A, de manera equitativa entre les sol·licituds baremades.  
  
Article 15. Quantia i compatibilitat de les subvencions  
1. La resolució de concessió estableix la quantia de les subvencions individuals, d'acord amb els criteris de valoració que estableix l'article 14 d'aquesta ordre i l'ordre de prelació establit en l'informe de la comissió avaluadora.  
2. Aquestes ajudes són compatibles amb altres ajudes i subvencions obtingudes d'altres organismes, així com altres recursos o ingressos per a la mateixa finalitat amb les limitacions previstes en l'article 26 d'aquesta ordre.  
3. L'import final de la subvenció no ha d'excedir en cap cas del 80 % el total de la quantitat sol·licitada.  
4. L'import de la subvenció concedida no pot ser, en cap cas, d'una quantia que, aïlladament o en concurrència amb ajudes, subvencions, ingressos o altres recursos procedents de la Generalitat, d'altres administracions públiques o d'altres ens públics o privats, nacionals o internacionals, supere el cost de l'activitat per a la qual s'ha concedit la subvenció. En cas de superar-la, ha de reintegrar l'excés obtingut sobre el cost de l'activitat subvencionada junt amb l'interés de demora corresponent.  
  
Article 16. Obligacions  
Les empreses beneficiàries de les subvencions tenen les obligacions següents:  
1. Realitzar l'activitat que fonamente la concessió de la subvenció en la forma, les condicions i el termini establits en aquestes bases i la convocatòria corresponent per a cada programa, categoria i modalitat de subvenció.  
2. Complir les obligacions que, amb caràcter general, estableix l'article 14.1 de la Llei general de subvencions, i les obligacions que es puguen fixar o determinar-se en la convocatòria que, en tot cas, ha d'ajustar-se al que preveu aquesta ordre de bases.  
3. Les empreses beneficiàries de la subvenció, en la difusió de les activitats subvencionades, han de donar publicitat del caràcter públic del finançament per part de la conselleria amb competències en matèria de política lingüística d'acord amb l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. Amb aquesta finalitat, en cada convocatòria s'ha d'especificar la forma en què es concreta aquesta obligació per part de les empreses subvencionades.  
4. Les entitats beneficiàries d'una subvenció han de complir les previsions que contenen els articles 2 i 41 de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana.  
5. Així mateix, les entitats beneficiàries han de complir les previsions que contenen la Llei orgànica per a la igualtat efectiva de dones i homes i la Llei de la Generalitat d'igualtat entre dones i homes, en relació amb el pla d'igualtat, quan per la legislació aplicable els siga exigible.  
6. Adequar la programació i els continguts a allò que preveu el capítol VII de la Llei de la Generalitat per a la igualtat entre dones i homes.  
  
7. Complir, en l'execució de les activitats subvencionades, les disposicions legals vigents en matèria de propietat intel·lectual, drets d'autor i dipòsit legal.  
8. Comunicar a l'òrgan atorgant la modificació de qualsevol circumstància que s'haja tingut en compte per a la concessió de la subvenció.  
9. En cas que els mitjans de comunicació en línia tinguen continguts reservats a subscriptors, han de garantir que l'òrgan de la Generalitat que gestiona les ajudes tinga accés a aquests.  
10. Les empreses beneficiàries d'una subvenció en la modalitat de mitjans de comunicació en línia, que utilitzen un motor de traducció per a la versió en valencià, estan obligades a realitzar un control de qualitat de la redacció dels textos publicats.  
11. Posar a disposició de l'auditor o empresa auditora la documentació i/o el material que aquest o aquesta sol·licite en compliment del que disposa l'article 19 d'aquesta ordre.  
12. Conservar, durant el període de quatre anys que estableix l'apartat 3 de l'article 172 de la Llei 1/2015, els documents i els materials que justifiquen el compliment de l'objecte de la subvenció.  
13. Comunicar a l'auditor o l'empresa auditora, quan s'haja de presentar un compte justificatiu amb un informe d'auditor, i a l'òrgan gestor de les subvencions, quan presente un compte justificatiu amb justificants de despesa o simplificat, les factures o els documents de valor probatori que s'han utilitzat per justificar despeses de subvencions concedides per altres administracions públiques i el percentatge imputat.  
  
14. L'incompliment d'alguna d'aquestes obligacions pot donar lloc, amb la incoació prèvia d'expedient, al desistiment de la sol·licitud de la subvenció o la minoració de la quantia concedida i, si és procedent, s'ha de sol·licitar el reintegrament, total o parcial, de les quantitats percebudes i l'exigència de l'interés de demora des del moment del pagament de la subvenció.  
  
Article 17. Subcontractació  
1. L'entitat pot subcontractar parcialment la realització de l'activitat subvencionada sense que aquesta subcontractació puga excedir el 30 % de l'activitat subvencionada i amb els requisits i les condicions que estableixen els articles 29 de la Llei general de subvencions i 68 del Reglament de la Llei 38/2003, de 17 de novembre, general de subvencions (d'ara en avant, Reglament general de subvencions).  
  
2. L'incompliment de les obligacions anteriors és causa de l'exigència de les responsabilitats o les sancions corresponents segons la legislació vigent.  
3. La mateixa entitat beneficiària no pot tindre la condició de beneficiària i empresa subcontractada en activitats subvencionables de la mateixa convocatòria.  
4. Quan la beneficiària estiga obligada a presentar un compte justificatiu amb un informe d'auditor o amb justificants de despesa ha de proporcionar a l'auditor o a l'òrgan gestor de la subvenció, segons siga el cas, una declaració de les activitats subcontractades, amb indicació de les empreses i els imports subcontractats. Aquesta declaració ha d'incloure una manifestació de la beneficiària respecte de les situacions que preveuen els apartats 4 i 7 de l'article 29 de la Llei general de subvencions.  
  
Article 18. Pagament de la subvenció  
1. Amb caràcter general, el pagament de la subvenció s'ha de realitzar amb la justificació prèvia per l'entitat beneficiària de la realització de l'activitat objecte d'aquesta ordre, segons estableix l'article 171.1 de la Llei 1/2015.  
2. Les empreses beneficiàries d'aquestes subvencions poden sol·licitar una bestreta de fins al 30 % de l'import de la subvenció, que es pot lliurar immediatament una vegada concedida, de conformitat amb el règim establit en l'article 171 de Llei 1/2015. El lliurament de la bestreta requereix la constitució prèvia de garantia, mitjançant l'aval solidari d'una entitat financera, per un import de no menys del 100 % de la quantitat anticipada, més un 5 % de la xifra per a respondre dels interessos de demora d'aquesta. L'aval es tornarà una vegada s'aprove la justificació de la quantitat bestreta.  
3. No pot realitzar-se el pagament de la subvenció mentre el beneficiari no es trobe al corrent en el compliment de les seues obligacions tributàries i amb la Seguretat Social o siga deutor per resolució que declare la procedència de reintegrament.  
  
Article 19. Justificació de la subvenció  
1. La justificació del compliment de l'activitat objecte de la subvenció s'ha de documentar en un compte justificatiu que s'ha d'adequar, segons siga l'import de la subvenció, al que especifica aquest article. El termini màxim per a presentar la justificació és de tres mesos a comptar de la data de la publicació de la resolució de concessió en el DOGV, i en tot cas fins al 15 de novembre de l'any de la convocatòria, sense perjudici del que preveu la Llei de procediment administratiu comú per a l'ampliació de terminis. Si la justificació no es presenta dins d'aquest termini, s'entén que es renuncia a l'ajuda i que el dret al gaudi de la subvenció queda sense efectes, sense perjuí de les sancions que hi puguen correspondre d'acord amb el que estableixen els articles 173 i següents de la Llei 1/2015, en relació amb el 52 i següents de la Llei general de subvencions i que es puga iniciar un expedient de reintegrament d'acord amb l'article 37.1.c de la Llei general de subvencions.  
  
2. Quan la resolució de concessió es publique en el DOGV en data igual o anterior al 15 de setembre de l'any de la convocatòria i la subvenció siga superior a 30.000 euros o una quantitat acumulada en concepte de subvenció per una mateixa empresa, igual o superior a 40.000 euros, el compte justificatiu ha de ser amb aportació d'un informe d'auditor amb les previsions, les condicions i els requisits que preveu l'article 74 del Reglament general de subvencions. Si la subvenció és inferior a 30.000 euros, el compte justificatiu ha de ser simplificat amb el contingut que preveu l'article 75 del reglament esmentat.  
  
3. En els casos en què la beneficiària estiga obligada a auditar els seus comptes anuals per un auditor sotmés a la Llei 22/2015, de 20 de juliol, d'auditoria de comptes, la revisió del compte justificatiu l'ha de dur a terme el mateix auditor. Quan la persona beneficiària no estiga obligada a auditar els seus comptes anuals, la designació de la persona encarregada de l'auditoria de comptes l'ha de fer ella mateixa. En aquest cas, la despesa derivada de l'informe d'auditor del compte justificatiu ha de tindre la condició de despesa subvencionable fins al límit que es determine en la convocatòria.  
4. L'auditor o l'empresa auditora ha de detallar en l'informe les comprovacions realitzades i fer constar tots els fets o les excepcions que puguen suposar un incompliment per les entitats beneficiàries de la normativa aplicable o de les condicions imposades per a la percepció de la subvenció. L'auditor o l'empresa auditora s'ha d'ajustar, en la realització de l'informe, als principis, al procediment i als continguts que preveu l'Ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de la Llei 38/2003, de 17 de novembre, general de subvencions, i a allò que preveu aquesta ordre.  
5. L'entitat beneficiària està obligada a posar a disposició de l'auditor tots els llibres, els registres i els documents que se li sol·liciten per a efectuar la revisió, així com a conservar-los per a les actuacions de comprovació i control que preveu la legislació vigent.  
6. També està obligada a posar a disposició de l'auditor tot el material elaborat, publicat i/o difós amb càrrec a la subvenció, que aquest puga sol·licitar per a comprovar degudament el compliment de l'objecte de la subvenció.  
7. Quan la resolució de concessió es publique en el DOGV en data posterior al 15 de setembre de l'any natural de la convocatòria i la subvenció siga superior a 60.000 euros, el compte justificatiu ha de ser amb l'aportació de justificants de despesa amb el contingut que preveu l'article 72 del Reglament de la Llei 38/2003, de 17 de novembre, general de subvencions. Si la subvenció és inferior a 60.000 euros, el compte justificatiu ha de ser simplificat amb el contingut que preveu l'article 75 del reglament esmentat.   
8. Quan es presente el compte justificatiu simplificat, l'òrgan que concedeix la subvenció pot, en els quatre anys següents a la finalització del termini de presentació de la justificació i sobre la base d'una mostra representativa que es determina en el pla de control corresponent, revisar les factures o els documents de valor probatori equivalent que es relacionen en el compte justificatiu.  
9. En el cas de justificar despeses per un import que no siga igual o superior al cost total de les activitats que preveu la sol·licitud, es podrà procedir a minorar proporcionalment la subvenció d'acord amb les despeses efectivament justificades.  
10. No s'admeten els justificants de les despeses subvencionables d'import igual o superior a 2.500 euros quan els pagaments corresponents no consten acreditats mitjançant un certificat, una relació o un extracte de moviments que ha emés una entitat financera, per donar, així, compliment a la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i la lluita contra el frau, que estableix una limitació, de caràcter general, als pagaments en efectiu corresponents a operacions a partir de 2.500 euros, impostos inclosos. En cas de substituir-se aquesta norma per una altra reguladora dels pagaments en metàl·lic o que en limite l'import màxim, cal ajustar-se al que resulte d'aquesta.  
  
Article 20. Mètode de comprovació i pla de control  
1. La comprovació material de la realització efectiva de l'activitat, l'existència de la condició o el compliment de la finalitat s'ha de realitzar en els termes que estableix el pla de control que aprova i aplica l'òrgan gestor de les subvencions.  
2. El tipus de control ha de ser administratiu i aleatori sobre les subvencions concedides en cada convocatòria. El pla ha d'establir els criteris de selecció de la mostra i el percentatge mínim d'ajuda que cal controlar sobre el total pagat en cada línia de subvenció.  
  
3. El control administratiu s'ha de realitzar mitjançant la comprovació i el control de les factures o els documents de valor probatori equivalent en el tràfic jurídic mercantil o amb eficàcia administrativa incorporats en la memòria econòmica del compte justificatiu i la documentació acreditativa del seu pagament, si és procedent, a més dels documents que l'òrgan gestor considere necessaris per a acreditar el compliment de l'objecte que preveu l'activitat subvencionada. El control administratiu podrà incloure la comprovació de les declaracions responsables.  
4. La comprovació material s'ha de realitzar sobre una mostra de les emissions, publicacions, exemplars de premsa, notícies elaborades i venudes per les agències de notícies, producció audiovisual i informacions dels mitjans de comunicació en línia que l'òrgan que gestiona les subvencions sol·licite a les beneficiàries, en el format i les condicions que permeten acreditar que l'activitat subvencionada s'ha realitzat i d'acord amb el que preveu l'article 5.9 d'aquesta ordre.  
5. Quan l'òrgan gestor de les subvencions ho considere convenient també pot aplicar el criteri de selecció de la mostra dirigit o de risc.  
  
6. Atesa la naturalesa de les activitats subvencionades i que no se subvencionen despeses de lloguers ni béns inventariables, la visita a la seu de l'empresa beneficiària no aporta valor probatori a la constatació de la realització de l'activitat subvencionada i, per tant, aquesta no és necessària.  
  
Article 21. Reintegrament i minoració de les subvencions  
1. Procedeix el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, o la data que el deutor ingresse el reintegrament si és anterior a aquesta, en els casos que preveu l'article 37 de la Llei general de subvencions.  
Quan el compliment pel beneficiari s'aproxime de manera significativa al compliment total i aquest acredite una actuació inequívocament tendent a la satisfacció dels seus compromisos, la quantitat que cal reintegrar ha d'estar determinada pel nombre o el grau d'incompliment de l'activitat objecte de subvenció, respectant el principi de proporcionalitat.  
En tot cas, s'estableixen els criteris següents per a la graduació dels possibles incompliments de les condicions imposades amb motiu de l'atorgament de la subvenció amb els percentatges que cal reintegrar en cada cas:  
a) Obtenció de la subvenció falsejant o ocultant condicions. Percentatge que cal reintegrar: 100 %.  
b) Incompliment total de les finalitats per a les quals es va presentar la sol·licitud. Percentatge que cal reintegrar: 100 %.  
c) Incompliment parcial de les finalitats per a les quals es va presentar la sol·licitud. Proporcional als objectius no complits.  
d) Incompliment de les mesures de difusió. Percentatge que cal reintegrar: 40 %.  
e) Incompliment parcial d'altres condicions imposades com a beneficiari. Proporcional als objectius no complits.  
f) Incompliment de les obligacions 4, 5, 6 i 7 de l'article 16 d'aquesta ordre. Percentatge que cal reintegrar: 100 %.  
g) Incompliment de les obligacions 8, 9, 10 i 11 de l'article 16 d'aquesta ordre. Percentatge que cal reintegrar: 60 %.  
Aquests criteris s'han d'aplicar per a determinar l'import que finalment haja de reintegrar el beneficiari i responen al principi de proporcionalitat.  
2. El procediment de reintegrament s'ha d'ajustar a les previsions que conté l'article 172 de la Llei 1/2015.  
3. La tramitació del procediment garanteix l'audiència a l'entitat interessada. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'entitat.  
  
4. El termini màxim per a resoldre i notificar la resolució procedent és de dotze mesos a comptar de l'inici de l'expedient de declaració de pèrdua de dret o de minoració.  
5. La resolució d'aquest procediment posa fi a la via administrativa i contra aquesta es pot interposar un recurs potestatiu de reposició en el termini d'un mes a comptar des de l'endemà de la notificació, de conformitat amb el que disposa l'article 123 de la Llei del procediment administratiu comú.  
  
Article 22. Règim sancionador  
S'aplica el règim sancionador per la comissió d'infraccions administratives que preveu el capítol IV del títol X de la Llei 1/2015, i el procediment s'ha de tramitar d'acord amb el que preveu el títol IV de la Llei de procediment administratiu, i la seua normativa de desplegament en matèria de potestat sancionadora.  
  
Article 23. Normativa aplicable  
A les ajudes regulades en aquesta ordre els resulta d'aplicació, a més de les bases reguladores, el que estableix la Llei 38/2003, general de subvencions, el reglament que la desenvolupa, aprovat pel Reial decret 887/2006 i el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Així mateix també s'aplicarà el Reglament (UE) 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat (DOUE 26.04.2014), modificat pel Reglament (UE) 972/2020, de la Comissió, de 2 de juliol de 2020  
  
  
Article 24. Protecció de dades  
1. La gestió de les subvencions regulades en aquestes bases suposa el tractament de dades de caràcter personal i s'han de tindre en compte les mesures i les garanties que preveu el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En el disseny dels formularis i en la sol·licitud de documentació han de tindre's en compte els principis de protecció de dades, i aquests han de ser proporcionals a les necessitats de gestió i concessió de les subvencions. Les dades personals han de ser adequades, pertinents i limitades al que siga necessari en relació amb les finalitats per a les quals són tractades.  
La publicació de dades s'ha d'efectuar tenint en compte el que disposa la disposició addicional 7a de la Llei orgànica 3/2018, de protecció de dades de caràcter personal, i qualsevol altra recomanació o directriu realitzada pels òrgans competents en matèria de protecció de dades i en matèria de publicitat de subvencions.  
Les dades han de ser exactes i actualitzades; les persones sol·licitadores es responsabilitzen de la veracitat dels documents que presenten; en tot cas, s'ha de tindre en compte que l'entitat convocant no és responsable de la inexactitud de les dades quan hagen sigut aportades per les persones sol·licitadores o els representants d'aquestes o obtingudes de registres públics.  
Les dades s'han de conservar durant el temps necessari per a complir la finalitat per a la qual es van obtindre i per a determinar les possibles responsabilitats que es puguen derivar d'aquesta finalitat i del tractament de les dades i de conformitat amb la normativa d'arxius i documentació.  
En tot cas, la informació que es publique en el portal de transparència s'ha de conservar durant els quatre anys naturals següents a l'any en què es va concedir la subvenció.  
3. Amb caràcter general, la finalitat per al tractament de dades personals en relació amb aquestes bases és la gestió de la concessió de subvencions i té com a condicions de licitud general les següents:  
a) Estan legitimats per l'interés públic els tractaments de dades realitzades per a la gestió general de les subvencions, la gestió de sol·licituds i els actes d'instrucció.  
b) Tenen com a base de legitimació el compliment d'una obligació legal els tractaments següents en relació amb les normes que s'esmenten a continuació:  
- Les publicacions realitzades amb efectes de notificació d'acord amb les normes del procediment administratiu comú i amb el que regula la Llei general de subvencions.  
- La comunicació de dades a la Base de Dades Nacional de Subvencions conforme a l'article 20 de la Llei general de subvencions.  
- Les publicacions realitzades en el portal de transparència exigibles per la legislació de transparència.  
4. La convocatòria de les subvencions ha d'identificar de manera clara la informació següent:  
a) La identitat i les dades de contacte del responsable del tractament i del seu delegat o delegada de protecció de dades;  
b) finalitats del tractament a què es destinen les dades personals i la base jurídica del tractament d'acord amb el que estableix el punt 3r d'aquest article;  
c) els destinataris o les categories de destinataris de les dades personals;  
d) identificació de les transferències internacionals de dades;  
e) termini durant el qual es conservaran les dades personals;  
f) informació relativa a l'exercici dels drets de protecció de dades;  
  
g) dret a presentar una reclamació davant d'una autoritat de control;  
  
h) si l'interessat està obligat a facilitar les dades personals i està informat de les possibles conseqüències en cas de no facilitar-les.  
En el cas que es recullen dades, tant en la sol·licitud com en el procediment de justificació, de persones que no són la persona sol·licitadora o beneficiària, ha de proporcionar-se un document que continga el que estableix aquest apartat i ha d'incloure en la declaració responsable l'obligació de la persona sol·licitadora d'informar les persones de les qui s'aporten dades per a l'obtenció de la subvenció.  
5. Quan l'Administració obtinga o consulte dades o informacions de fonts diferents de les proporcionades per la persona sol·licitadora o interessada, ha de sol·licitar-li autorització llevat que aquesta consulta o recollida d'informació puga fer-se en virtut del que estableix l'article 28.2 de la Llei 39/2015, d'1 d'octubre, del procediment administratiu comú de les administracions públiques, es referisca a la potestat de verificació de les administracions regulada en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals o estiga expressament prevista en una norma amb rang de llei.  
En tot cas, quan les dades personals no s'obtinguen de la persona sol·licitadora o interessada, a més de la informació de l'apartat 4, se la informarà de les categories de dades objecte de tractament i les fonts de les quals procedeixen aquestes.  
  
Article 25. Recursos  
Les resolucions adoptades per a la concessió de les subvencions regulades en aquesta ordre esgoten la via administrativa, i en contra d'aquestes, es pot interposar potestativament un recurs de reposició davant del mateix òrgan que les haja dictades en el termini d'un mes, comptador des de l'endemà de la notificació, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que puga interposar-se qualsevol altre que s'estime pertinent.  
  
Article 26. Compatibilitat amb la Unió Europea  
1. Ajudes a la modalitat de ràdio i televisió de la categoria de mitjans de comunicació:  
D'acord amb l'article 3.2 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, i d'acord amb Reglament (UE) núm. 651/2014, de 17 de juny, de 2014, de la Comissió, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DOUE 26.04.2014) (en avant REC), modificat pel Reglament (UE) 972/2020, de la Comissió, de 2 de juliol de 2020, aquest règim d'ajudes està exempt de notificació a la Comissió Europea per ser compatible amb el mercat interior, d'acord amb l'article 107, apartat 3, del Tractat però s'ha de comunicar a aquesta per ser-li d'aplicació l'article 53, apartat 2, lletra c, del REC.  
2. Les ajudes de l'apartat anterior no poden concedir-se a empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior. Tampoc a les empreses en crisi d'acord amb la definició d'aquest concepte prevista en l'article 2.18 del REC excepte a aquelles empreses que no estaven en crisi el 31 de desembre de 2019 però van passar a ser empreses en crisi en el període comprés entre l'1 de gener de 2020 i el 30 de juny de 2021.  
  
3. Les ajudes amb costos subvencionables identificables, exemptes en virtut del REC, podran acumular-se a qualsevol altra ajuda estatal sempre que aquestes mesures d'ajudes es referisquen a costos subvencionables identificables diferents o a qualsevol altra ajuda estatal, corresponent ?parcialment o totalment- als mateixos costos subvencionables, únicament si aquesta acumulació no supera la intensitat d'ajuda o l'import d'ajuda més elevats aplicables a l'esmentada ajuda en virtut del REC. Tampoc podran acumular-se amb ajudes de mínimis concedides per finançar les mateixes despeses si l'acumulació supera el límit establert en l'article 53 del REC.  
4. Les ajudes a les modalitats de premsa escrita diària, premsa escrita no diària, publicacions, mitjans de comunicació en línia i agències de notícies no s'acullen al REC però no cal notificar-les a la Comissió Europea, ja que aquesta, en un informe de data 1 d'agost de 2016, declara que les ajudes a la premsa escrita i digital, que en aquesta ordre es correspon amb les modalitats de premsa escrita, publicacions, agències de notícies i mitjans de comunicació en línia són compatibles amb el mercat interior d'acord amb l'article 107.3.c del TFUE per tractar-se d'ajudes destinades a facilitar el desenvolupament d'activitats determinades o de regions econòmiques determinades, sempre que no alteren les condicions dels intercanvis en manera contrària a l'interés comú.  
  
5. Les ajudes regulades en aquesta ordre que s'acullen al REC no podran superar els llindars de finançament màxim establits en aquest.  
  
  
DISPOSICIÓ ADDICIONAL   
  
Única  
Les convocatòries de subvencions que es publiquen en aplicació d'aquesta ordre establiran les dotacions anuals, consignades en els pressupostos de la Generalitat, que hagen de finançar les ajudes regulades per aquesta. Llevat d'aquesta previsió, l'aplicació i l'execució d'aquesta ordre no podrà tindre cap incidència en la dotació de cadascun dels capítols de despesa assignats a la conselleria amb competències en matèria de política lingüística, i en tot cas haurà de ser atesa amb els mitjans personals i materials de la conselleria competent per raó de la matèria.  
  
  
  
DISPOSICIÓ TRANSITÒRIA   
  
Única  
1. Fins a la publicació de la convocatòria de les ajudes que regula aquesta ordre, corresponent a l'exercici pressupostari de l'any 2022, els requisits específics mínims exigits en l'article 5 relatius a hores, pàgines i notícies per a les activitats subvencionables del programa B, s'entenen exigits en els termes següents:  
1.1. Categoria de mitjans de comunicació  
a) Modalitat de televisió: emetre almenys 3 hores de la programació diària en valencià en la franja horària compresa entre les 8 i les 24 hores.  
b) Modalitat de ràdio: emetre almenys 3 hores de la programació setmanal en valencià en la franja horària compresa entre les 8 i les 24 hores.  
c) Modalitat de premsa escrita diària: publicar almenys 7 pàgines setmanals en valencià, exceptuats els continguts de publicitat.  
d) Modalitat de premsa escrita no diària: publicar almenys 2 pàgines en valencià per número, exceptuats els continguts de publicitat.  
e) Modalitat de mitjans de comunicació en línia: difondre un mínim de 10 notícies o informacions noves setmanals en valencià.  
1.2. Categoria de publicacions  
Publicar almenys 2 pàgines en valencià per número, exceptuats els continguts de publicitat.  
1.3. Categoria d'agències de notícies  
Disposar d'un servei de notícies redactades íntegrament en valencià que s'actualitze setmanalment amb 15 notícies noves.  
2. Així mateix, durant aquest període transitori, els criteris de valoració que preveu l'article 14 per a les categories i les modalitats del programa B, i expressats en hores, pàgines i notícies, s'entenen reduïts al 50 %.  
  
  
DISPOSICIÓ DEROGATÒRIA   
  
Única  
Queda derogada l'Ordre 48/2016, de 16 d'agost, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions per al foment del valencià per a mitjans de comunicació social: empreses de televisió, ràdio i premsa escrita i digital i les disposicions de rang igual o inferior que s'oposen al que disposa aquesta ordre.  
  
  
DISPOSICIONS FINALS  
  
Primera. Habilitació per a dictar actes administratius en l'execució d'aquesta ordre  
S'autoritza la persona titular de l'òrgan directiu competent en matèria de política lingüística a dictar les instruccions, a interpretar i a adoptar les mesures que considere convenients per a aplicar aquesta ordre.  
  
Segona. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 22 de febrer de 2021  
  
El conseller d'Educació, Cultura i Esport,  
VICENT MARZÀ I IBÁÑEZ


Còpia Permalink ELI